Komisijos sprendimas
2001 m. gruodžio 28 d.
patvirtinantis Bendrijos svarbos teritorijų Makaronezijos biogeografiniame regione sąrašą pagal Tarybos direktyvą 92/43/EEB
(pranešta dokumentu Nr. C(2001) 3998)
(2002/11/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos [1] su paskutiniais pakeitimais, padarytais Direktyva 97/62/EB [2], ypač į jos 4 straipsnio 2 dalies trečiąją pastraipą,
kadangi:
(1) Siūlomų Bendrijos svarbos teritorijų, kaip apibrėžta Direktyvos 92/43/EEB 1 straipsnyje, Makaronezijos biogeografiniame regione sąrašai buvo perduoti Komisijai pagal minėtos direktyvos 4 straipsnio 1 dalį. Atitinkamos valstybės narės Portugalija ir Ispanija šiuos sąrašus perdavė atitinkamai 1997 m. lapkričio 28 d. ir 2000 m. spalio 11 d.
(2) Makaronezijos biogeografinis regionas, minimas Direktyvos 92/43/EEB 1 straipsnio c punkto iii įtraukoje, apima Azorų salų ir Maderos (Portugalija) bei Kanarų salų (Ispanija) Atlanto vandenyne salyną.
(3) Prie siūlomų teritorijų sąrašų buvo pridėta informacija apie kiekvieną teritoriją, pateikta Natura 2000 formatu, nustatytu Komisijos sprendimu 97/266/EB [3].
(4) Ši informacija apima konkrečios valstybės narės perduotą naujausią teritorijos žemėlapį, teritorijos pavadinimą, vietą ir dydį bei duomenis, surinktus taikant Direktyvos 92/43/EEB III priede (1 etapas) nurodytus kriterijus.
(5) Remiantis Komisijos, sutarus su kiekviena suinteresuota valstybe nare, sudarytu sąrašo projektu, kuriame taip pat nurodytos teritorijos, kuriose aptinkami prioritetiniai natūralių buveinių tipai arba prioritetinės rūšys, reikėtų patvirtinti teritorijų, kurios būtų laikomos Bendrijos svarbos teritorijomis, sąrašą.
(6) Atsižvelgiant į tai, kad žinių apie natūralių buveinių tipo, vadinamo "rifais", egzistavimą ir pasiskirstymą vis dar nepakanka, šį sąrašą turėtų būti įmanoma tikslinti atsižvelgiant į tolesnę šių žinių raidą.
(7) Šiame sprendime numatytos priemonės atitinka Direktyvos 92/43/EEB 20 straipsniu įkurto Komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede pateiktas sąrašas - tai Bendrijos svarbos teritorijų Makaronezijos biogeografiniame regione sąrašas, numatytas Direktyvos 92/43/EEB 4 straipsnio 2 dalies trečiojoje pastraipoje.
2 straipsnis
1 straipsnyje paminėtas sąrašas tikslinamas atsižvelgiant į papildomas žinias apie natūralių buveinių tipą, klasifikuojamą Direktyvos 92/43/EEB I priede 11 kategorijos pozicijoje Nr. 1170 ir vadinamą "rifais", bei jo tyrimus.
3 straipsnis
Šis sprendimas skirtas valstybėms narėms.
Priimta Briuselyje, 2001 m. gruodžio 28 d.